Kirsten Brosbøl (S), 2009-05-06:
Hvordan sikrer vi, at vi også i fremtiden kan fastholde og rekruttere dygtige og engagerede medarbejdere i den offentlige sektor?
Hvordan imødegår vi de stadig større forventninger fra borgerne om høj kvalitet og individualiseret behandling i den offentlige service?
Det er nogle af de helt centrale udfordringer, som den offentlige sektor står over for i den nærmeste fremtid.
Og det er svarene på de spørgsmål, som en særlig indsats for øget innovation i det offentlige vil kunne bidrage til.
Innovation i det offentlige er måske et lidt diffust begreb, men det er ikke desto mindre en helt central opgave for at fremtidssikre velfærdssamfundet - en opgave, som vi alle sammen burde være optaget af.
Det handler om, hvordan vi bliver bedre til at sikre de bedste dagtilbud og skoler til vores børn, en ældrepleje med respekt og omsorg for vores ældre medborgere og et sundhedsvæsen, som alle borgere kan have tillid til vil give dem den bedste og den hurtigste behandling - intet mindre.
Innovation handler om at omsætte nye ideer til bedre praksis, så det skaber merværdi.
I den offentlige kontekst kan det ud over en bedre service og mere kvalitet til borgerne også betyde en øget effektivitet i offentlige arbejdsgange eller ydelser, styrke demokratiet og retssikkerheden og give større medarbejdertilfredshed.
En del af trepartsaftalen, som regeringen indgik sammen med kommuner, regioner og fagbevægelsen, var, at indsatsen under Videnskabsministeriet for videnspredning og innovation fremover ikke blot skulle understøtte innovation i det private erhvervsliv, men også i den offentlige sektor.
Som et skridt på vejen skulle Rådet for Teknologi og Innovation udarbejde en strategi for, hvordan innovationsindsatsen kunne udbredes til den offentlige sektor.
Og det er vigtigt at understrege, at det altså var noget, som regeringen selv bad Rådet for Teknologi og Innovation om at gøre i forbindelse med trepartsaftalen.
Sidste år, i efteråret 2008, kom så strategien - en ganske udmærket og seriøst gennemarbejdet sag på godt 40 sider.
En række organisationer bidrog til at udarbejde strategien: KL, AC, DJØF, Danske Regioner, LO og FTF.
Og som det hedder i forordet til strategien: »Strategien indgår som et led i den offentlige sektors arbejde med at levere bedre serviceydelser til borgerne og virksomhederne.
Strategien lanceres cirka 1. november 2008.
Herefter er det op til Folketingets partier at skaffe den fornødne finansiering.«
Der står altså helt klart i den strategi, som man selv har bedt om fra Videnskabsministeriets side i forbindelse med trepartsaftalen, at der er brug for yderligere finansiering, hvis den her strategi også skal kunne føres ud i livet.
Der står sort på hvidt, hvad jeg også foreholdt ministeren i mit spørgsmål, at der skal stilles særskilte midler til rådighed for at styrke innovationen i det offentlige, og at formålet med loven om teknologi og innovation skal udvides til at dække hele samfundet - underforstået ikke kun erhvervslivet, men også den offentlige sektor.
Og det kan man jo sige at der ikke rigtig er sket noget ved, og det er sådan set derfor, at vi tre partier, der står bag det her forslag i dag, gerne vil give regeringen en hjælpende hånd med rent faktisk at få ført denne strategi ud i livet.
Regeringen har ikke fulgt op på de initiativer, der ligger i den her strategi, og det synes vi er rigtig ærgerligt.
Som sagt er der altså afsat nogle midler til erhvervs-ph.d.er i det offentlige, som sådan svarer til 10-12 stk. over de 3 år, de skal finansieres.
Det synes vi er rigtig, rigtig uambitiøst.
Det er vigtigt at understrege, at det her initiativ jo er noget, der vil komme hele samfundet til gode, også erhvervslivet.
Det synes jeg at man skulle bide mærke i.
Det er faktisk også noget, der nævnes i strategien, og det er jo ikke uvæsentligt i forhold til de mange gode ting, der ville kunne komme ud af at gennemføre den her strategi.
De parter, som regeringen i sin tid indgik den her aftale med, bakkede op om det forslag, vi står med her i dag, og jeg synes, at hvis regeringen virkelig vil leve op til de løfter, man har givet i trepartsaftalen i kvalitetsreformen om, jeg tror man kaldte det et historisk megaløft i velfærden, så burde man også kunne finde pengene inden for den ramme til at realisere den her strategi, som altså var en del af den aftale, man lavede i 2007.